I.Johdanto

Komissio antoi 12. huhtikuuta 2016 tiedonannon, jossa esitettiin tilannekatsaus viisumikohtelun vastavuoroisuuden toteutumatta jäämisestä tiettyjen kolmansien maiden kanssa ja mahdolliset ratkaisut. Tiedonannossa todettiin, että komission aktiivisella tuella on saatu ratkaistua suurin osa niistä ilmoitetuista tapauksista, joissa kahdeksan unionin ulkopuolista maata ei ole soveltanut vastavuoroisuutta. Jos asianomainen kolmas maa ei kuitenkaan ole poistanut viisumipakkoa 12. huhtikuuta 2016 mennessä, komission on 15. maaliskuuta 2001 annetun neuvoston asetuksen (EY) N:o 539/2001 mukaisesti annettava delegoitu säädös, jolla viisumivapauden soveltaminen kyseisen kolmannen maan kansalaisiin keskeytetään 12 kuukaudeksi. Asetus velvoittaa komission lisäksi ottamaan huomioon viisumivapauden keskeyttämisen seuraukset EU:n ja sen jäsenvaltioiden ulkosuhteiden kannalta. Tämän vuoksi huhtikuun tiedonannossa myös korostettiin, että Euroopan parlamentin ja neuvoston täysimääräinen osallistuminen vastavuoroisuusmekanismin soveltamiseen on tärkeää. Koska viisumivapauden keskeyttäminen on poliittisesti erityisen arkaluonteinen toimenpide, tiedonannossa myös arvioitiin, mitä seurauksia ja vaikutuksia viisumivapauden keskeyttäminen asianomaisten kolmansien maiden kansalaisten osalta aiheuttaisi ja pyydettiin Euroopan parlamenttia ja neuvostoa käynnistämään kiireesti tähän arviointiin perustuvat neuvottelut ja ottamaan kantaa sopivimpaan etenemistapaan.

Tiedonannon jatkotoimina komissio tarkasteli vuoden 2016 heinäkuussa huhtikuun ja heinäkuun välillä saavutettua edistystä ja esitti seuraavat vaiheet viisumikohtelun täysimääräisen vastavuoroisuuden saavuttamiseksi. Tiedonannossa ilmaistiin komission tyytyväisyys viisumikohtelun täysimääräisen vastavuoroisuuden saavuttamiseen Brunein kanssa. Komissio suhtautui toiveikkaasti EU:n ja Kanadan huippukokoukseen tilaisuutena vahvistaa konkreettinen edistyminen Bulgarian ja Romanian kansalaisten viisumipakon poistamisessa. Tiedonannossa myös todettiin, että Yhdysvallat ei ollut kolmen viime kuukauden aikana edennyt viisumipakon poistamisessa Bulgarian, Kroatian, Kyproksen, Puolan ja Romanian kansalaisilta. Komissio sitoutui jatkamaan kaikin mahdollisin tavoin pyrkimyksiä viisumivapauden täysimääräiseen vastavuoroisuuteen Kanadan ja Yhdysvaltojen kanssa yhdessä asianomaisten jäsenvaltioiden kanssa koordinoiden, jotta tuloksia saataisiin nopeammin, ja raportoimaan edistymisestä ennen vuoden loppua.

Tässä tiedonannossa tarkastellaan kahden jäljellä olevan maan kanssa käydyissä keskusteluissa vuoden 2016 heinäkuun jälkeen saavutettua edistystä. Tiedonannossa raportoidaan erityisesti Kanadan suhteen saavutetusta konkreettisesta edistyksestä ja Yhdysvaltojen kanssa käytyjen keskustelujen tilanteesta sekä esitetään seuraavat vaiheet.

II.Viisumikohtelun täysimääräisen vastavuoroisuuden saavuttamiseksi tapahtunut edistys heinäkuun seurantatiedonannon jälkeen

Kanada (ilmoittajat: Bulgaria ja Romania)

Heinäkuun seurantatiedonannossa todettiin, että Kanadan kanssa oli käyty edeltävien kuukausien aikana tiheään rakentavia keskusteluja myös korkeimmalla poliittisella tasolla ja että Kanadan hallitus oli sitoutunut jatkamaan EU:n kanssa yhteistyötä, jossa tähdätään viisumikohtelun täysimääräiseen vastavuoroisuuteen EU:n kaikkien kansalaisten osalta. Komissio jatkoi pyrkimyksiä viisumikohtelun täysimääräiseen vastavuoroisuuteen Bulgarian ja Romanian kanssa koordinoiden, jotta tuloksia saataisiin nopeammin, ja suhtautui toiveikkaasti EU:n ja Kanadan huippukokoukseen tilaisuutena vahvistaa konkreettinen edistyminen Bulgarian ja Romanian kansalaisten viisumipakon poistamisessa.

Ennen Brysselissä 30. lokakuuta 2016 pidettyä EU:n ja Kanadan välistä 16. huippukokousta tehdyn intensiivisen työn tuloksena Kanada esitti selkeän aikataulun viisumivapauden täysimääräisen vastavuoroisuuden saavuttamiseksi.

Kanadan hallitus on ilmoittanut aikovansa poistaa viisumipakon Kanadaan matkustavilta tietyt edellytykset täyttäviltä Romanian ja Bulgarian kansalaisilta. Romanian ja Bulgarian kansalaiset, joilla on ollut Kanadan väliaikainen oleskelulupa edeltävien 10 vuoden aikana tai joilla on Yhdysvaltain muu kuin maahanmuuttoviisumi, eivät tarvitse väliaikaista oleskelulupaa, ja he voivat käyttää Kanadaan tai Kanadan kautta matkustaessaan sähköistä matkustuslupaa viisumin sijasta 1. toukokuuta 2017 lähtien. Kanadan hallitus aikoo poistaa viisumipakon Bulgarian ja Romanian kansalaisilta 1. joulukuuta 2017. Kanadan päätös poistaa viisumipakko kaikilta Bulgarian ja Romanian kansalaisilta vuonna 2017 vahvistettiin EU:n ja Kanadan huippukokouksen yhteisessä julkilausumassa.

Komissio suhtautuu myönteisesti Kanadan päätökseen poistaa viisumipakko kaikilta Kanadaan matkustavilta Bulgarian ja Romanian kansalaisilta 1. joulukuuta 2017. Komissio aikoo varmistaa yhdessä molempien jäsenvaltioiden ja Kanadan kanssa, että viisumikohtelun täysimääräinen vastavuoroisuus saavutetaan sovittujen aikataulujen mukaisesti.